  Виталий Пронин Удмурт егитъёслэн кар культураязы кизён вакыт вуиз. Туала удмуртлыкъя «Тысь!» фестиваль ортчоз 13-тӥ инвожое Суредаськонъя элькун музейлэн азбараз. Со сӥземын Ижкарлэсь нуналзэ пусъёнлы, «Открытый город» юмшан проектэ пыре.2017-тӥ арлы 2010-тӥ арысь салам вуиз, лэся. Ӵапак соку гужем Ижын «Узы-боры» кинолэн съёмкаосыз ортчизы. Отчы сюриз Москваысь бертэм Александр Старков арт-менеджер но. Со тодматскиз удмуртъёсын но туж паймиз,   шаплыесь вылӥськеммы шуыса. Туэ А. Старков кар администрациын шулдыръяськонъёсты радъясь дорозь будӥз. Со ик дэмлаз таӵе опен-эйрез люканы.Кин воректоз та ужрадын? Выльёсыз удмурт кар культураез ӝутӥсьёс. Куноосты пумиталоз вузаськон азбар-маркет. Отын иллюстрациоссэ возьматоз Лилия Хегай (со газетмылы вылбам суредалля). Концерт люкетсэ усьтоз дано «Дукес» группа: Чудья Жени, Таня Тихонова но Лиля Леонтьева. Кузонысь вуозы удмуртъёс Павел Александров - Shoner Paul, Мария Бочкарева. Паша бавлы удмуртъёслэсь но аслэсьтыз кырӟанъёссэ быдэстоз, Мария синтезаторен шудоз, тодмо гуръёсты выль амалэн чузъяськытоз. Удмурт мода адӟытозы Mademoiselle Oudmourte агентствоысь чеберайёс. Тыл-шоу ӝуатоз TylNyl - Мария Игонина (али фаерчимы улэ Ярославльын). Удмуртъёс, пӧртэм интыосысь лыктыса но, огазеясько!Нимысьтыз витиськом Светлана Ручкинаез - Ladi Sveti проектсэ. Али егит анай Мускоын улэ. Инди-рок кизили ивортӥз: «Пиеным утиськись шедьтӥ ке, лыкто».А. Старков оске: али ӟеч вакыт кивалтэтэ выль кичӧлтонъёсын потыны. Мерттомы тысь - будэтомы выль егитъёсты! 12+Дарали Лели Теги: кытынкумар  